รัฐบาลไทย-ข่าวทำเนียบรัฐบาล-มหาดไทย เดินหน้าเสริมสร้างพฤติกรรม ลด คัดแยกขยะก่อนทิ้ง พร้อมเป็นต้นแบบที่ดี ลดใช้ขยะพลาสติกและกล่องโฟม
วันอังคารที่ 3 กันยายน 2562
มหาดไทย เดินหน้าเสริมสร้างพฤติกรรม ลด คัดแยกขยะก่อนทิ้ง พร้อมเป็นต้นแบบที่ดี ลดใช้ขยะพลาสติกและกล่องโฟม
มหาดไทย เดินหน้าเสริมสร้างพฤติกรรม ลด คัดแยกขยะก่อนทิ้ง พร้อมเป็นต้นแบบที่ดี ลดใช้ขยะพลาสติกและกล่องโฟม
วันนี้ (3 ก.ย. 62) ที่ห้องประชุมอัษฎางค์ ชั้น 5 อาคารดํารงราชานุสรณ์ กระทรวงมหาดไทย นายพรพจน์ เพ็ญพาส รองปลัดกระทรวงมหาดไทย ได้รับมอบหมายจากนายฉัตรชัย พรหมเลิศ ปลัดกระทรวงมหาดไทย เป็นประธานเปิดการประชุมเชิงปฏิบัติการเพื่อเสริมสร้างพฤติกรรมในการลดและคัดแยกขยะมูลฝอย และการใช้บรรจุภัณฑ์ที่เป็นมิตรต่อสิ่งแวดล้อม ประจําปีงบประมาณ พ.ศ. 2562 โดยมีวัตถุประสงค์เพื่อส่งเสริมให้บุคลากรในสังกัดสํานักงานปลัดกระทรวงมหาดไทยได้ตระหนักถึงความสําคัญของการลดและคัดแยกขยะก่อนทิ้ง โดยมีการปรับเปลี่ยนพฤติกรรมหันมาใช้ผลิตภัณฑ์ที่เป็นมิตรต่อสิ่งแวดล้อมมากขึ้น และมีส่วนร่วมในการจัดการขยะเพื่อขับเคลื่อนไปสู่การปฏิบัติอย่างเป็นรูปธรรม พร้อมเป็นแบบอย่างที่ดีแก่สังคมและชุมชนต่อไป โดยมี ดร.ธนวันต์ สินธุนาวา นายกสมาคมพัฒนาคุณภาพและสิ่งแวดล้อม และคณะ ให้เกียรติร่วมประชุม
รองปลัดกระทรวงมหาดไทย กล่าวว่า ตามที่รัฐบาลได้กําหนดให้ปัญหาขยะผู้เป็นวาระแห่งชาติ และได้เห็นชอบแผนแม่บทการบริหารจัดการขยะมูลฝอยของประเทศ พ.ศ. 2559-2564 เพื่อเป็นกรอบในการบริหารจัดการขยะ และได้มีการขับเคลื่อนแผนปฏิบัติการ “ประเทศไทยไร้ขยะตามแนวทางประชารัฐ” โดยมีการบูรณาการทํางานร่วมกันของหน่วยงานต่าง ๆ ประกอบกับเมื่อวันที่ 17 กรกฎาคม 2561 คณะรัฐมนตรีได้มีมติเห็นชอบให้ทุกหน่วยงานภาครัฐจัดกิจกรรมที่ส่งเสริมสนับสนุนการลด และคัดแยกขยะมูลฝอยในหน่วยงานภายใต้ “โครงการทําความดีด้วยหัวใจลดภัยสิ่งแวดล้อม” ขึ้น โดยให้ทุกหน่วยงานจัดทํามาตรการลดและคัดแยกขยะมูลฝอยในหน่วยงานภาครัฐ ซึ่งที่ผ่านมาในการดําเนินงาน ผู้บริหารของกระทรวงมหาดไทยได้ให้ความสําคัญและได้สั่งการให้มีการดําเนินการตามมาตรการลดและคัดแยกขยะมูลฝอยในหน่วยงานภาครัฐอย่างเคร่งครัด และมีนโยบายส่งเสริมการลดและคัดแยกขยะในหน่วยงานมาอย่างต่อเนื่อง โดยมีการประกาศเจตนารมณ์ในการเป็นต้นแบบที่ดีในการ่วมกันลดและคัดแยกขยะมูลฝอย ลดการใช้ถุงพลาสติกหูหิ้ว และงดใช้กล่องโฟมบรรจุอาหาร รวมทั้งมีการกําหนดตัวชี้วัดที่เกี่ยวข้องกับการบริหารจัดการขยะของส่วนราชการในสังกัดและจังหวัด ทั้งนี้ เพื่อให้การจัดการขยะมูลฝอยมีประสิทธิภาพและง่ายต่อการนําไปใช้ประโยชน์ และเป็นแบบอย่างที่ดีให้กับส่วนราชการอื่น ๆ และประชาชนทั่วไป
สําหรับการดําเนินการที่ผ่านมา สํานักงานปลัดกระทรวงมหาดไทยได้มีการจัดทําแผนปฎิบัติการและกิจกรรมขับเคลื่อนการลดและคัดแยกขยะมูลฝอยของหน่วยงานขึ้น และได้มีการแจ้งเวียนให้ทุกหน่วยงานในสังกัดถือเป็นแนวทางปฏิบัติ เช่น การจัดกิจกรรมรณรงค์ลดใช้โฟมบรรจุอาหาร และงดนําโฟมบรรจุอาหารเข้ามาในหน่วยงาน กิจกรรมส่งเสริมสนับสนุนการใช้แก้วส่วนตัวเพื่อลดการใช้แก้วน้ําพลาสติกแบบใช้ครั้งเดียวทิ้ง กิจกรรมส่งเสริมสนับสนุนการใช้ตะกร้า ถุงผ้า ปิ่นโต ภาชนะหรือบรรจุภัณฑ์ที่เป็นมิตรกับสิ่งแวดล้อม เพื่อลดการใช้ถุงพลาสติดหูหิ้ว ทั้งนี้ได้มีการจัดทําป้ายประชาสัมพันธ์ การประชาสัมพันธ์ผ่านเสียงตามสาย และการเดินรณรงค์ส่งเสริมการลดใช้ขยะพลาสติกทั้งภายในและภายนอกหน่วยงาน รวมทั้งได้จัดทํา Facebook Fanpage: Mahadthai Greenand Clean เพื่อประชาสัมพันธ์และรณรงค์การลดและคัดแยกขยะ และการอนุรักษ์สิ่งแวดล้อม ขึ้นอีกทางหนึ่งด้วย นอกจากนี้ ยังได้รณรงค์ให้แยกขยะ ด้วย 3 ท คือ “เท”น้ําออกให้หมด “ทํา” ให้เล็กที่สุดก่อนทิ้ง และ “ทิ้ง” ให้ถูกถัง (ตามประเภทขยะ)
รองปลัดกระทรวงมหาดไทย กล่าวเพิ่มเติมว่า ที่ผ่านมา รัฐมนตรีว่าการกระทรวงมหาดไทย และปลัดกระทรวงมหาดไทย ได้ให้ความสําคัญกับการบริหารจัดการขยะมาอย่างต่อเนื่อง โดยเฉพาะอย่างยิ่ง การดําเนินงานตามแผนรณรงค์แยกก่อนทิ้ง ที่กําหนดให้ทุกจังหวัดสร้างการรับรู้และความเข้าใจกับประชาชน เพื่อเสริมสร้างจิตสํานึกในการคัดแยกขยะก่อนทิ้งตั้งแต่ต้นทางคือครัวเรือน และการบริหารจัดการขยะกลางทางและปลายทาง ซึ่งแผนดังกล่าวได้ดําเนินการมาแล้วพร้อมกันทั่วประเทศเมื่อวันที่ 9 มกราคม 2562 ที่ผ่านมา ซึ่งได้รับการตอบรับจากพี่น้องประชาชนเข้าร่วมกิจกรรมเป็นจํานวนมาก